Jere Innala

Jere Innala (s. 17. maaliskuuta 1998 Hämeenlinna) on suomalainen jääkiekkoilija, joka pelaa Ruotsin SHL-liigan Frölundassa. Hän on pelipaikaltaan vasen laitahyökkääjä. Innala on voittanut maailmanmestaruuden vuonna 2022.
Ura.
Seuraura.
Innala on Valkeakosken Kiekko-Ahman kasvatti. Hän pelasi juniorina sittemmin Lempäälän Kisassa ja Kooveessa, josta Innala siirtyi C-juniori-ikäisenä Hämeenlinnan Pallokerhoon kaudeksi 2013–2014. Hän toimi kaudella 2014–2015 seuran B2-nuorten kapteenina. Kaudella 2015–2016 Innala voitti HPK:n A-nuorten sisäisen piste-, maali- ja syöttöpörssin tehoilla 18+17=35.
Kaudella 2016–2017 Innala debytoi HPK:n SM-liigajoukkueessa. Hän teki liigadebyyttinsä 30. marraskuuta 2016 vieraissa Helsingin IFK:ta vastaan. Innala merkittiin HPK:n kolmosketjun vasempaan laitaan Otto Paajasen ja Philippe Cornet'n viereen. Hän sai ottelussa jääaikaa 10.10 minuuttia. Liigauransa avausmaalin Innala teki neljännessä ottelussaan 8. joulukuuta 2016 Porin Ässiä vastaan. Noin puolitoista viikkoa myöhemmin hän teki HPK:n kanssa 2+1-vuotisen SM-liigasopimuksen. Innalan tulokaskausi toi kaikkiaan 29 runkosarja- ja yhdessä playoff-ottelussa tehot 3+2=5. Hän pelasi kauden aikana myös yhden ottelun lainalla Lempäälän Kisan Mestis-joukkueessa. Suurimman osan kaudestaan Innala pelasi kuitenkin HPK:n A-nuorissa, joiden kolmanneksi paras maalintekijä ja neljänneksi paras pistemies hän oli tehoilla 17+14=31. Innala voitti kauden päätteeksi A-nuorten Suomen-mestaruuden.
Kaudella 2017–2018 Innala teki SM-liigassa 48 runkosarjaottelussa tehot 4+7=11. Hän pelasi kauden aikana myös kaksi Mestis-ottelua lainalla LeKissä. Joulukuussa 2017 HPK käytti Innalan sopimuksessa olleen option ja teki vuoden mittaisen jatkosopimuksen hänen kanssaan. Lokakuussa 2018 Innala teki HPK:n kanssa kaksivuotisen jatkosopimuksen.
Innala teki kaudella 2018–2019 läpimurtonsa SM-liigan huipulle ja teki 60 runkosarjaottelussa tehot 24+21=45. Hän oli HPK:n paras maalintekijä ja toiseksi paras pistemies Teemu Turusen jälkeen. Innala jakoi koko SM-liigan maalipörssin kolmannen sijan HIFK:n Erik Thorellin kanssa. Pudotuspeleissä hän teki 18 ottelussa tehot 2+9=11. Innala voitti kauden päätteeksi Suomen-mestaruuden. Kaudella 2019–2020 hän oli tehoilla 17+18=35 HPK:n paras maalintekijä Valtteri Puustisen kanssa sekä joukkueen kolmanneksi paras pistemies. Mestarien liigassa Innala jakoi HPK:n sisäisen pistepörssin voiton Markus Nenosen kanssa tehoilla 3+2=5.
Kaudeksi 2020–2021 Innala nimettiin HPK:n varakapteeniksi. Hänen runkosarjansa jäi vain 42 ottelun mittaiseksi, kun Innala joutui helmikuussa 2021 Beijer Hockey Gamesin jälkeen karanteeniin Suomen A-maajoukkueessa ilmenneiden koronavirustartuntojen vuoksi aina maaliskuun puolelle saakka. Hän oli kuitenkin tehoilla 20+17=37 HPK:n toiseksi paras maalintekijä ja Innala jakoi joukkueen sisäisen pistepörssin neljännen sijan Juuso Ikosen kanssa. Hän teki SM-liigauransa ensimmäisen kypärätempun 2. helmikuuta 2021 vieraissa Turun Palloseuraa vastaan. Innalan kaikki kolme osumaa syntyivät ylivoimalla. Kai Nurminen valitsi hänet ottelun Alumnien tähtien ykköstähdeksi.
Kaudeksi 2021–2022 Innala siirtyi 1+1-vuotisella sopimuksella Helsingin IFK:hon. Hän voitti joukkueen sisäisen piste- ja syöttöpörssin tehoilla 18+30=48, joilla Innala sijoittui koko SM-liigan pistepörssissä kuudenneksi. Pudotuspeleissä hän oli tehoilla 3+5=8 HIFK:n paras pistemies ja syöttäjä. Innala jakoi myös joukkueen sisäisen maalipörssin voiton kolmen muun pelaajan kanssa. Hän oli HIFK:n paras pistemies myös Mestarien liigassa tehoilla 1+2=3.
Innala käytti HIFK-sopimuksessaan olleen option ulkomaille siirtymisestä ja hän siirtyi kaudeksi 2022–2023 kaksivuotisella sopimuksella Ruotsin SHL-liigan Frölundaan. Innala oli tehoilla 10+16=26 joukkueen toiseksi paras pistemies Joel Lundqvistin jälkeen. Kaudella 2023–2024, lokakuussa 2023 hän joutui yli kuukaudeksi sivuun polvivamman vuoksi. Marraskuussa muutamaa päivää ennen paluutaan kaukaloihin Innala teki Frölundan kanssa kaksivuotisen jatkosopimuksen. Hän teki runkosarjassa 42 ottelussa tehot 16+12=28, joilla Innala oli Frölundan paras maalintekijä Max Fribergin kanssa ja hän sijoittui joukkueen sisäisessä pistepörssissä neljänneksi. Pudotuspeleissä hän teki 14 ottelussa tehot 11+4=15, joilla Innala voitti koko SHL:n piste- ja maalipörssin. Hän jakoi myös tehotilaston voiton Röglen Michael Kaplan kanssa lukemalla +9.
Kesäkuussa 2024 Innala teki vuoden mittaisen tulokassopimuksen Colorado Avalanchen kanssa. Innala teki NHL-debyyttinsä 21. joulukuuta 2024 vierasottelussa Anaheim Ducksia vastaan. Hän pelasi kaikkiaan 17 NHL-ottelua ilman tehopisteitä. Suurimman osan kaudestaan hän vietti AHL:ssä Colorado Eaglesissä, jossa hän teki 43 ottelussa 17 maalia ja yhteensä 28 tehopistettä. Vietettyään kauden Pohjois-Amerikassa, Innala palasi takaisin Frölundaan kaudeksi 2025–2026 vuoden mittaisella sopimuksella.
Maajoukkueura.
Innala edusti Suomea MM-kilpailuissa vuosina 2021, 2022 ja 2024, joista vuoden 2022 turnaus päättyi maailmanmestaruuteen ja vuoden 2021 turnaus hopeaan. Vuoden 2021 turnauksessa hän teki puolivälieräottelussa Tšekkiä vastaan joukkueensa 1–0-avausmaalin, joka jäi myös Suomen voittomaaliksi ja se ratkaisi joukkueelle välieräpaikan. Hänet valittiin Norjaa vastaan pelatun alkulohkon ottelun päätteeksi Suomen ottelun parhaaksi pelaajaksi. Vuoden 2022 turnauksessa Innala pelasi vain neljässä alkulohkon ottelussa. Vuoden 2024 turnauksessa valmentajat valitsivat hänet joukkueensa turnauksen yhdeksi kolmesta parhaasta pelaajasta. Innala valittiin myös Sveitsiä vastaan pelatun alkulohkon ottelun päätteeksi Suomen ottelun parhaaksi pelaajaksi. Yhteensä hän on pelannut 54 A-maaottelua tehopistein 11+15=26. Innala teki A-maajoukkuedebyyttinsä Beijer Hockey Gamesin Helsingin jäähallissa pelatussa avausottelussa 6. helmikuuta 2020 Venäjää vastaan. Hänet merkittiin Suomen nelosketjun oikeaan laitaan Jani Lajusen ja Aleksi Mustosen viereen. Ensimmäisen A-maajoukkuemaalinsa Innala teki Beijer Hockey Gamesissa 11. helmikuuta 2021 Malmössä Venäjää vastaan.
Innala pelasi myös alle 20-vuotiaiden MM-kilpailuissa vuonna 2018. Yhteensä hän on pelannut 23 nuorten maaottelua.